
Seeniorite korvpalli enne Teist  maailmasõda, nii Eestis kui ka kogu maailmas, ei tuntud. Kui Eestis sündis korvpall 1920. aastal, siis paarikümne aastaga ei olnud veel need koolipoisid, kes alustasid seeniorite eas. Esimeseks seeniorkorvpalli koosluseks tuleb lugeda 1950. aasta 8 linna turniiri ehk ENSV meistrite  meeskonda (Ilmar Kullam, Heino Kruus, Joann Lõssov, Arvo Putmaker, Eduard Raamat, Oskar Erikson , Rene Prees),  kes 21. veebruaril 1960. aastal võitsid Eesti noortekoondist  
50 : 23. Tuleb märkida, et noortekoondis (Priit Tomson, Toomas Liebe jt)  tuli samal aastal NSVL-i koolinoorte meistriks. 

1963. aastal loodi TPI õppejõudude meeskond- klubi KAPA, kus seeniorid olid kaasatud. Esimene KAPA nr 3 oli legendaarne korvpallitreener Jaroslav Dudkin.

1981. aastal toimus Gustav Adolfi Gümnaasiumi 350. aastapäeval turniir kolme kooli - GAGi, Reaalkooli ja  22. keskkooli vilistlaste vahel.   Samal aastal algas J. Kruminsi karikaturniir kolme Balti riigi seenioritele, mis kestis aastaid ja 1989. aastal Pärnus võitis Eesti turniiri viimase karika. Pärast pikka vaheaega käivitas Esto Maxibasket  2015. aastal  Piret Hallik- Sassi juhtimisel taas Baltic Cupi.

NSVL-is alustati seeniorkorvpalliga 1988. aastal.   Eesti seeniorite koondis vanuses M 40+ võitis ja tuli esimeseks ja ka viimaseks võitjaks.Nendel aastatel üritasime käivitada ka Eesti seeniorite meistrivõistlusi, mis kestavad tänaseni.

Meie korvpallilegend Priit Tomson peaks hästi mäletama üht esimest mängu aprillis 1990, kui Sameko BC võitis SP (endiseid Dünamo Märt Sepiku poisse)  59:53 ja selles kohtumises viskas Priit 52 punkti.

Rahvusvaheline osalemine sai alguse 1989. aastal kui 3 Eesti võistkonda osales II maailmamängudel World Masters Games Taanis, Århusis ja kohe edukalt, saavutades kuld, hõbe ja pronksmedalid. Nimed ja pildid  on näha juba kroonikas. Esimestel maailmamängudel Torontos 1985. aastal ei olnud  meil ei teavet, ega võimalust osalemiseks. 1990. aastal osales Eesti meeskond ka Saksamaal sõprusturniiril ja Torontos 1995. aastal edukalt.
 
World Maxibasketball  Championship sai alguse 1991. aastal, kui Eesti oli 8 riigi hulgas, kes asutasid FIMBA.  See oli eriline aeg Buenos Aireses, sest olime saabudes nn riigipöörde hetkel valmis välja  kuulutama Eesti iseseisvust ja sinimustvalgete lippude lehvides osalesime võistlustel ning suurel üritusel koos Argentiina eestlastega Eesti kirikus. 

1993. aastal kirjutasime Las Vegases lõplikult alla FIMBA asutamisdokumentidele. Kõik järgnev juba kroonika lehekülgedel.

2000. aastal peeti siis ka FIMBA esimesed Euroopa meistrivõistlused Riias.
 
Aasta-aastalt on tekkinud lisavõimalusi. 2015. aastal asutati European Senior Basketball Association (ESBA), esimesed võistlused  toimusid  Antalyas, Türgis. 2018. aastal käivitati Jaapanis, Matsues Maxibasketi maailmaliiga. Eesti seeniorkorvpalli klubid on üha aktiivsemad osalema ja tänaseks on võidetud  82 medalit.

Kui algusaastatel sai seeniorkorvpalli elu korraldatud Spordiseltsi KALEV veteranide ühingu kaudu, siis 2004. aastal asutati tänane Esto Maxibasket  MTÜ.

Otsustasin selle ligi 30-aastase Eesti seeniorkorvpalli  kroonika kokku panna - osalenud klubid ning medalivõitjad koos pildi ja nimedega. Üritame seda välja anda  žurnaalina ja kõik klubid saavad selle oma mängijatele osta. Et plaan õnnestuks, lootsin leida ka klubide hulgast toetajaid. Tänaseks on toetuse andnud Irest (Rein Kiudsoo), Cramo (Toomas Linamäe, Ivar Valdmaa), Simuna (Hans Kruusamägi)  ja E-Sevice (Kaupo Peetma).

Suure töö on teinud Heva Link, kes on selle materjali kokku pannud. TÄNU!! 
Tänan ka kõiki, kes meile pildid, nimed ja muud täpsustused edastasid.

Aadu Kana 
Esto Maxibasketi  aupresident

